Netanyahu ná 12 jaar uit kussings gelig | Netwerk24
13 Junie 2021 20:50
Benjamin Netanyahu (71), Israel se premier, se 12 jaar lange houvas op mag het Sondag tot 'n einde gekom toe die parlement 'n nuwe koalisieregering tot stand gebring het.
Die regsgesinde nasionalis Naftali Bennett (49) van die Yamina-party sal as nuwe premier ingehuldig word, 'n amp wat hy tot September 2023 sal beklee.
Hy sal dan die leisels aan Yair Lapid (57), leier van die sentristiese Yesh Atid, oorgee vir die volgende twee jaar, berig die BBC.
Netanyahu, die mees dominante Israeliese politikus van sy generasie, het ná 'n verkiesing op 23 Maart die vierde keer in twee jaar misluk om 'n nuwe regering te vorm.
Bennett se koalisieregering sluit linkse, sentristiese en Arabiese wetgewers in.
Naftali Bennett en Yair Lapid omhels mekaar Sondag nadat 'n nuwe koalisieregering in Israel 'n einde aan Benjamin Netanyahu se magsgreep van 12 jaar gebring het. Foto: Reuters
"Dankie, Benjamin Netanyahu vir jou diens aan Israel," het Bennett gesê en belowe om 'n premier vir almal te wees.
Sy regering, wat die eerste keer 'n party insluit wat die Arabiese minderheid van 21% verteenwoordig, is grotendeels van plan om die beleid oor die Palestyne te vermy en op binnelandse hervormings te fokus.
Met min tot geen vooruitsig op vordering om die dekade lange konflik met Israel op te los nie, sal die nuwe regering nie veel verandering vir Palestyne bring nie en word voorspel dat Bennett dieselfde regse agenda as Netanyahu sal nastreef. – Reuters